Diari Oficial de la Generalitat Valenciana


Sumari del DOGV 3416, del 20-01-1999 (1999/437)

ACORD d'11 de gener de 1999, del Govern Valencià, pel qual es crea la figura del Comissionat de la Conselleria de Sanitat en l'Hospital Comarcal de la Ribera (Alzira).
-----------------------------------------------------------------------------------------------------------------------------------------------------------------------

### Dades del document

Número de DOGV
:   3416

Data del DOGV
:   20-01-1999

Secció del DOGV
:   II. AUTORITATS I PERSONAL - A) PLANTILLES ORGÀNIQUES I RELACIONS DE LLOCS DE TREBALL

Número del document
:   1999/437


Data del document
:   11-01-1999

Organisme emissor
:   Conselleria de Sanitat

Tipus de document
:   Acord

Descriptors 

:   * Alzira
    * quadre administratiu
    * establiment hospitalari

ACORD d'11 de gener de 1999, del Govern Valencià, pel qual es crea la figura del Comissionat de la Conselleria de Sanitat en l'Hospital Comarcal de la Ribera (Alzira). [1999/S437]
  
El Govern Valencià, en la reunió del dia 11 de gener de 1999, adoptà l'acord següent:
  
L'entrada en servei del nou Hospital Comarcal de la Ribera, a la localitat d'Alzira, requereix l'adopció de les mesures necessàries per permetre la correcta supervisió del servei públic que s'hi presta.
  
Les característiques especials que concorren en l'organització i l'estructura d'aquest hospital requereixen la creació d'una figura específica, prevista d'altra banda en el plec de condicions tècniques que regulen el funcionament de l'hospital, que faça les funcions que s'indiquen en aquest acord.
  
També es fa necessària l'assignació d'unes retribucions a aquesta figura, ja que no estan previstes en les taules retributives del personal dependent de les institucions sanitàries dependents de la Conselleria de Sanitat.
  
Per tot això, amb l'informe favorable de l'Àrea Jurídica de la Conselleria de Sanitat i després que s'ha consultat la Mesa Sectorial de Sanitat, segons que preveu l'article 34.2 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, a proposta del conseller de Sanitat, el Govern Valencià
  
ACORDA
  
Primer
  
Es crea la figura del comissionat de la Conselleria de Sanitat en l'Hospital Comarcal de la Ribera (Alzira).
  
Segon
  
La provisió del lloc serà pel procediment de lliure designació per part de la Conselleria de Sanitat, entre el personal estatutari/funcionari, i tindrà les funcions següents:
  
1. Controlar, acceptar i denegar les propostes d'ingrés programat dels malalts que no pertanyen a la població de referència.
  
2. Ordenar el trasllat de pacients en els casos d'ingressos d'altres demarcacions que considere que han de ser enviats a l'hospital de referència de la seua zona de residència.
  
3. Supervisar la realització de les enquestes o els sondejos d'opinió que propose la Comissió Mixta.
  
4. Rebre els suggeriments, les queixes i les reclamacions dels clients de l'hospital, informant-ne a l'hospital.
  
5. Sol·licitar i rebre les estadístiques d'activitat que considere necessàries, amb l'enumeració dels clients pendents d'atenció de cada una de les especialitats.
  
6. Controlar i expressar alternatives a la programació pendent en els nous serveis de consultes d'especialitats, diagnòstics i ingressos.
  
7. Ser cap del personal estatutari que preste serveis en l'Hospital Comarcal de la Ribera, llevat la del personal estatutari que es trobe en situació d'excedència voluntària per incompatibilitat, en aplicació del que disposa el Reial Decret Llei 10/1996, de 17 de juny, sobre l'habilitació de noves formes de gestió en l'àmbit del Sistema Nacional de la Salut.
  
8. Respecte a l'assistència especialitzada en l'Àrea 10, el comissionat de la conselleria tindrà les atribucions previstes per al director d'institucions sanitàries/director d'hospital en les ordres de 10 de març de 1997, per les qual s'aproven diferents delegacions d'atribucions en matèria de personal i en matèria econòmica i pressupostària, o les disposicions que les substituïsquen.
  
9. Qualsevol altra que siga necessària per a la prestació de l'assistència sanitària en l'Hospital Comarcal de la Ribera a Alzira.
  
Tercer
  
Les retribucions corresponents a aquesta figura seran equivalents a les de director d'hospital, grup 1, i tindran l'import següent:
  
Quart
  
El present acord tindrà efecte des del dia de l'adopció.
  
Cinqué
  
Es faculta el conseller de Sanitat per dictar els actes administratius necessaris per a l'execució del que disposa el present acord.
  
València, 11 de gener de 1999
  
El conseller secretari del Govern Valencià,
  
JOSÉ JOAQUÍN RIPOLL SERRANO
  
b) OFERTES D'OCUPACIÓ PÚBLICA,
  
OPOSICIONS I CONCURSOS